Il-programm il-ġdid Erasmus+ jinkludi fondi speċjali biex ikopri l-ispejjeż relatati mal-inklużjoni ©Auremar/AdobeStock Finanzjament kważi rdoppja meta mqabbel mal-edizzjoni preċedenti Erasmus+ issa miftuħ għal studenti adulti Programm li se jkun aktar inklużiv, ekoloġiku u faċli għall-utenti It-Tlieta, il-MPE adottaw il-programm ERASMUS+ 2021-2027 - il-Programm ewlieni tal-UE għall-edukazzjoni, it-taħriġ, iż-żgħażagħ u l-isport. Il-programm li wera li għandu rwol sinifikanti fit-trawwim tal-identità Ewropea, se jkollu finanzjament kważi d-doppju għall-2021-2027 (aktar minn EUR 28 biljun minn sorsi differenti) meta mqabbel mas-seba' snin preċedenti (EUR 14.7 biljun). Il-MPE irnexxielhom jiżguraw EUR 2,2 biljun addizzjonali fl-aħħar stadji ta' negozjati mal-Kunsill. Fid-dibattitu fil-plenarja qabel l-approvazzjoni tal-programm, il-maġġoranza tal-kelliema qalu li l-ħajja taż-żgħażagħ ġiet affettwata ħażin mill-COVID-19 u saħqu fuq l-importanza tal-programm Erasmus+, ikkunsidrat miċ-ċittadini bħala l-aktar programm tal-UE li kien ta' benefiċċju għall-ġenerazzjonijiet futuri Ewropej, Tista' ssegwi d-dibattitu hawnhekk . Inklużjoni akbar L-Erasmus+ il-ġdid se joffri aktar għodod u riżorsi biex jappoġġa l-inklużjoni. Il-Kummissjoni u l-Istati Membri jridu joħorġu bi pjanijiet ta' azzjoni biex itejbu l-aċċess għat-tagħlim u l-mobilità għall-persuni li storikament kellhom inqas opportunitajiet biex jipparteċipaw – persuni b'diżabilità, persuni li jgħixu fil-faqar, f'post imbiegħed, persuni bi sfond ta' migrazzjoni, u aktar. Dawk li m'għandhomx biżżejjed mezzi biex ikopru l-ispejjeż inizjali biex jieħdu sehem fil-programm (bħax-xiri ta' biljett tal-ferrovija jew għall-prenotazzjoni ta' akkomodazzjoni) jistgħu jirċievu għotjiet addizzjonali, inklużi ħlasijiet bil-quddiem. Applikazzjonijiet ma jistgħux jiġu rrifjutati għax ikunu jinvolvu spejjeż ogħla jekk ikunu konnessi ma' miżuri li jiżguraw l-inklużjoni. Mobilità għal studenti adulti Imqabbel mal-Erasmus+ preċedenti, il-programm il-ġdid se jiġi estiż biex jgħin studenti f'edukazzjoni għall-adulti ħalli jistudjaw sa sitt xhur f'pajjiż differenti tal-UE. Huwa se jgħin lil nies ta' kull età u minn kull ambjent jiksbu ħiliet ġodda tax-xogħol u l-ħajja, u jgħinhom jadattaw aħjar għall-bidliet miġjuba mit-tranżizzjonijiet futuri, ekoloġiċi u diġitali, kif ukoll mill-pandemija tal-COVID-19. Aċċess simplifikat għal Erasmus+ "aktar ekoloġiku" L-Erasmus+ il-ġdid se jkun aktar sempliċi u aktar faċli għall-applikanti, b'sistemi tal-IT aktar faċli għall-utenti u b'inqas burokrazija. Se joffri skema ta' finanzjament speċjali ta' "sħubijiet fuq skala żgħira "lill-organizzazzjonijiet ta' daqs żgħir, bħall-assoċjazzjonijiet taż-żgħażagħ u l-klabbs tal-isport. Il-programm se jqis ukoll il-kontribut tiegħu għall-kisba tal-miri ta' nefqa tal-UE fuq il-klima u jnaqqas l-impronta ambjentali tiegħu, pereżempju billi jinċentiva mezzi ta' trasport għall-parteċipanti li ma jagħmlux ħsara lill-klima. Mudelli innovattivi ta' edukazzjoni L- inizjattiva DiscoverEU issa se tkun parti mill-Erasmus+. Din tagħti liż-żgħażagħ l-opportunità li japplikaw għal pass tal-ivvjaġġar bla ħlas li hu validu madwar l-Ewropa sabiex jitgħallmu (eż. biex jattendu kors intensiv tal-lingwa jew jipparteċipaw f'sessjoni ta' ħidma f'xi mużew) u jiskopru d-diversità kulturali u lingwistika tal-Ewropa. L-inizjattiva tal-" Universitajiet Ewropej " se tippermetti lill-istudenti jiksbu lawrja billi jikkombinaw studji f'bosta pajjiżi tal-UE. It-tielet inizjattiva - "Ċentri ta' Eċċellenza Vokazzjonali" se toħloq ekosistemi lokali ta' ħiliet konnessi internazzjonalment. Ikklikkja biex tiskopri aktar Kwotazzjoni "Erasmus+ huwa wieħed mill-programmi tal-UE b'finanzjament ferm ogħla u jinkludi ħafna tibdil u titjib sostanzjali, u għalhekk jista' jkompli jsaħħaħ sens Ewropew ta' appartenenza u joffri possibbiltajiet aħjar ta' impjiegi għall-Ewropej", tenna r-rapporteur Milan Zver (PPE, SL). "Il-Parlament se jissorvelja mill-qrib l-implimentazzjoni tiegħu sabiex jiżgura li l-Erasmus+ qed isir aktar inklużiv u jipprovdi opportunitajiet lill-akbar ammont ta' nies possibbli", żied jgħid. Sabine Verheyen (PPE, DE), President tal-Kumitat għall-Kultura u l-Edukazzjoni, qalet: "Erasmus+ huwa storja ta' suċċess Ewropew u permezz tal-isforzi tagħna, se nkunu nistgħu nkompluh. Huwa jgħaqqad nies minn kull sfond u jgħin fil-ħolqien ta' komunità verament Ewropea. Minħabba l-pandemija, iż-żgħażagħ u dawk kollha li huma ħerqana li jitgħallmu, jistudjaw u jiltaqgħu ma' nies ġodda qed jaffaċċaw sfidi enormi – huwa saħansitra aktar diffiċli għal persuni minn sfondi emarġinati. Issa aktar minn qatt qabel, huwa importanti li l-Ewropa tikkomunika u tiltaqa' magħhom fejn jinsabu billi tipprovdilhom għodod biex jikbru, jistinkaw, u jikkomunikaw bejniethom. Ħadd ma għandu jitħalla lura. Dak huwa preċiżament li qed nippruvaw nagħmlu bil-ġenerazzjoni l-ġdida ta' Erasmus+." Il-passi li jmiss Sabiex tiġi żgurata tranżizzjoni bla xkiel mill-perjodu tal-programm preċedenti, id-dispożizzjonijiet retroattivi fir-regolament jiżguraw li l-Erasmus+ il-ġdid jidħol fis-seħħ mill-1 ta' Jannar 2021. Proċessi tal-applikazzjoni u sejħiet għal proposti diġà nbdew mill-Kummissjoni u f'ħafna Stati Membri. Kuntatti: Informazzjoni ta' kuntatt: Numru tat-telefown: (+32) 228 46 718 (BXL) Numru tal-mobile: (+32) 470 89 01 46 Għal aktar informazzjoni Tappi fil-proċedura Kumitat għall-Kultura u l-Edukazzjoni Reġistrazzjoni video tad-dibattitu (18.05.2021) Konferenza stampa konġunta mal-President tal-kumitat dwar l-edukazzjoni u l-kultura u mar-rapporteurs tal-Erasmus+, Ewropa Kreattiva, Korp Ewropew ta' Solidarjetà Studju tas-Servizz ta' Riċerka tal-PE dwar l-Erasmus+ 2021-2027 (12.05.2021) Fajl dwar il-proċedura Ritratti, videos u awdjo mingħajr ħlas dwar l-Erasmus+ il-ġdid Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF